钦定古今图书集成/明伦汇编/闺媛典/第008卷 > 《十索诗六首》丁六娘
## 钦定古今图书集成/明伦汇编/闺媛典/第008卷 > 《十索诗六首》丁六娘

裙裁孔雀罗，红绿相参对。映以蛟龙锦，分明奇可爱。
粗细君自知，从郎索衣带。

为性爱风光，偏憎良夜促。曼眼腕中娇，相看无厌足。
懽情不耐眠，从郎索花烛。

“君言花胜人，人今去花近。寄语落花风，莫吹花落尽。”
欲作胜花妆，从郎索红粉。

《二八》好容颜，非意得相关。逢桑欲采折，寻枝到懒攀。
欲呈纤纤手，从郎索指环。

含娇不自转，送眼劳相望。无那关情伴，共入同心帐。
欲防人眼多，从郎索锦障。

兰房下翠帷，莲帐舒鸳锦。懽情宜早畅，密意须同寝。
欲共作缠绵，从郎索花枕。